81.		Upozornenie zamestnanca, že nemá vytvorené
			riadne pracovné podmienky (§ 183 ZP)
Ján Hladký, Stodolova ul. č. 2, 010 01 Žilina				ABC, s.r.o.
							Ružová ul. č. 10
V Žiline 30. 6. 2022 						010 01 Žilina
Vec:	Upozornenie na nevytvorenie pracovných podmienok
Dňa 1. 3. 2022 som uzatvoril spolu s ďalším zamestnancami zamestnávateľa dohodu o spoločnej hmotnej zodpovednosti. V nej ste sa zaviazali vytvoriť mi také pracovné podmienky, v ktorých budem môcť riadne a na vysokej kvalitatívnej úrovni vykonávať prácu v súlade s uzatvorenou pracovnou zmluvou a starať sa zodpovedne o zverené hodnoty.
Dňa 15. 6. 2022 som zistil, že na pokladnici, kde pracujem, dochádza k technickým vadám, ktoré ovplyvňujú konečné výsledky hospodárenia. Na túto chybu som už dňa 20. 6. 2022 upozornil svojho nadriadeného Jána Hríbika, ale aj napriek tomu do dnešného dňa nebola pokladnica opravená.
Preto uvedenú chybu oznamujem vedeniu zamestnávateľa so žiadosťou okamžitej opravy pokladnice (najneskôr do jedného mesiaca). V opačnom prípade nebudem niesť zodpovednosť za eventuálny schodok, lebo som oprávnený od dohody o hmotnej zodpovednosti odstúpiť.
Ján Hladký
Poznámka
Zodpovednosť za škodu na zverených predmetoch na vyúčtovanie je legislatívne upravená tak, že zamestnávateľ nemusí zamestnancovi preukazovať zavinenie. Preto aj na druhej strane právna úprava zakotvuje ustanovenia na ochranu zamestnancov, ak dochádza k zmene podmienok na pracovisku, ktoré by mohli ovplyvniť vznik škody.
Zákon zamestnancovi umožňuje, aby v ustanovených prípadoch mohol od uzatvorenej dohody o hmotnej zodpovednosti odstúpiť. Obdobne ako uzatvorenie dohody o hmotnej zodpovednosti musí byť odstúpenie od hmotnej zodpovednosti vždy v písomnej forme oznámené zamestnávateľovi.